На 2 февруари московски съд осъди руския опозиционен политик Алексей Навални на две години и осем месеца лишаване от свобода. Руските власти издадоха присъда за предполагаемо нарушение на наложената му пробация, докато г-н Навални се възстановяваше в Германия от опит за убийство в Руската федерация чрез отравяне с бойно химично вещество.

В решението си Европейският съд по правата на човека още през 2017 г. установи, че присъдата на г-н Навални е неоснователна и явно необоснована.

Европейският съюз осъжда решението на руските власти да наложат ефективна присъда на г-н Навални и го смята за неприемливо, тъй като тя е политически мотивирана и противоречи на международните задължения на Русия в областта на правата на човека.

Европейският съюз последователно призовава руските власти да спазват своите национални и международни задължения за зачитане и гарантиране на правата на човека и равенството пред закона, включително правото на справедлив процес. Европейският съюз повтаря призива си за незабавното и безусловно освобождаване на Алексей Навални, както и на всички граждани и журналисти, задържани за упражняване на правото си на мирен протест и свобода на изразяване. Тези събития потвърждават продължителния негативен модел на ограничаване на опозицията, гражданското общество и независимите гласове в Руската федерация.

Европейският съюз ще се върне към въпроса на предстоящия Съвет “Външни работи“ и ще обсъди неговите последици и възможни по-нататъшни действия.